
Hatványközeg hasonlósági megoldásai konvektív felületi peremfeltétellel

A nem-newtoni folyadékoknak egyre jelentősebb szerepe van az iparban, ahogy a műanyagok egyre szélesebb körben válnak elterjedtté. A vizsgált modell felhasználható a mérnöki gyakorlat során például lehűlő polimer lemeztáblák, hártyák, papírgyártás, üvegfújás, műanyagok extrudálása esetén. A konvektív hőátadás igen fontos az olyan folyamatoknál, ahol magas hőmérséklet lép fel; jellemzően gázturbináknál, atomerőműveknél, hőenergia tárolókban. Alkalmas még a felületen történő szívás (szennyeződések eltávolítása) és injektálás (adalékanyagok adagolása, felület hűtése) szimulálására, melyek szintén gyakran előfordulnak.
A dolgozatban stacionárius szabad áramlásba helyezett mozgó impermeábilis síklapot vizsgálunk, melyet alulról folyadék melegít és a kialakuló hidrodinamikus és termikus határréteg lamináris. Az általunk vizsgált feladat kétdimenziós, az áramlásba helyezett síklap áramlási iránnyal párhuzamos kiterjedését végtelennek feltételeztük, továbbá a folyadék összenyomhatatlan. A kontinuitási, mozgási és energia egyenletet hasonlósági függvények bevezetésével közönséges nemlineáris differenciálegyenletekből álló differenciálegyenlet-rendszerré alakítjuk. A nem-newtoni folyadék viszkozitásának leírására az Ostwald-de Waele féle hatványtörvényt alkalmazzuk. Az egyenletek numerikus megoldásait vizsgáljuk az előírt peremfeltételek figyelembevételével valamint elemezzük a megoldások tulajdonságainak változását az egyes paraméterértékeknek, azaz a síklap és az áramló folyadék sebességének aránya és iránya, a konvektív hőátadást jellemző tényező, a Prandtl szám és a hatványkitevő értékeinek megfelelően. Az elemzés célja meghatározni a sebesség és hőmérséklet eloszlást a lamináris határrétegben, ahol a súrlódásnak döntő szerepe van.



